**Iubirea lor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea ei ... se-ascunde în falduri de mister,

fugind cu amintirea din vremea ce-a apus;

Iubirea lui ... așteaptă, de dincolo de cer,

ca norii să dispară, cu tot ce i-a adus.

Iubirea lor, aceeași, se-ascunde în tăceri

și pare liniștită, dar suferă-n pustiu,

și simte cum își pierde, treptat, dintre puteri,

și plânge ca o mamă la moartea unui fiu.

Iubirea ei ... se-ascunde, când știe c-ar putea

să se arate iarăși, să spună un cuvânt;

Iubirea lui ... așteaptă, nu știu ce speră ea,

căci norii o separă de tot ce-i pe Pământ.

Povestea ei ciudată, nu pare-a se sfârși,

căci nu “a fost odată”. O fi, sau n-o mai fi?